Pyöräilijän rike johti vaaratilanteeseen Tampereella – Taksin kojelautavideo näyttää, kuinka vakava kolari oli vain sekunnin päässä

Tamperelaisen taksinkuljettajan kojelautakameraan tallentui sunnuntaina läheltä piti -tilanne, kun pyöräilijä rikkoi vaarallisesti liikennesääntöjä Tampereen keskustassa. Näin lähellä kolari oli, katso video: Taksinkuljettaja Antti Mänty oli ajamassa puolen päivän aikaan Kuninkaankatua Puuvillatehtaankadun ja Finlaysoninkadun risteykseen kyydissään pyörätuoliasiakas ja hänen saattajaansa. Tilataksin ja pyöräilijän kolari oli lähellä, kun pyöräilijä ilmestyi risteykseen yllättäen ajamalla yksisuuntaista Puuvillatehtaankatua väärään suuntaan. Törmäys jäi pienestä kiinni, vaikka taksilla oli nopeutta tilanteessa vain 24 kilometriä tunnissa. –Päästin onneksi jalkaa jo valmiiksi kaasulta tullessani risteykseen, sillä puutalon kulmalta tulee usein jalankulkijoita. Pyöräilijä tuli ihan yllättäen. Jouduin tekemään äkkijarrutuksen ja tööttäsin. Kyllä siinä minä ja asiakas pelästyimme, Mänty kertaa vaarallista tilannetta. –Ylitettyään risteyksen tyttö kääntyi vielä katsomaan minun suuntaani vihaisena. En muista näyttikö hän minulle keskisormea vai nyrkkiä, mutta katse oli selvästi sellainen, että aivan kuin minä taksinkuljettajana olisin tehnyt tilanteessa väärin. Välillä pyöräilijät huomaavat itse virheensä ja heilauttavat kättä virheen merkiksi, mutta tässä oli ihan päinvastainen tilanne, Mänty sanoo. –Autossa on kamerat juuri näitä tilanteita varten, sillä jos tilanteessa olisi tullut osuma, eikä kameraa ole, niin siinä olisi sitten vain sana sanaa vastaan. Läheltä piti -tilanteita viikoittain Yli neljä vuotta taksia Tampereella ajanut Mänty kertoo, että läheltä piti -tilanteita tapahtuu pyöräilijöiden ja muiden autojen kanssa liikenteessä viikoittain. Männyn kokemuksien mukaan monilla pyöräilijöillä olisi vielä kerrattavaa, milloin pyöräilijän kuuluu väistää suojatiellä. Mänty toivoo pyöräilijöiden kiinnittävän enemmän huomiota myös tilannenopeuteen. –Joudun joskus hetkellisesti tukkimaan pyörätien, kun lastaan esimerkiksi pyörätuoliasiakasta autoon. Pyöräilijät ajavat vain täysiä ohitse eivätkä ymmärrä hidastaa. Nekin ovat vaaranpaikkoja, kun asiakas astuu ulos taksista ja vieressä on pyörätie, Mänty sanoo. Männyn mukaan eniten läheltä piti -tilanteita tapahtuu Tampereella paikoissa, joissa liikkuu paljon ulkopaikkakuntalaisia, kuten Särkänniemen lähistöllä ja Taysissa. "Taksin hidastaminen oli tytön pelastus" Liikenneopettaja ja Moron liikennetohtori Arto Grönroos nostaa videolta esiin pyöräilijän kolme virhettä, jotka aiheuttivat vaaratilanteen. –Pahin virhe numero yksi oli ajaa yksisuuntaista katua kiellettyyn ajosuuntaan. Myös pyöräilijän nopeus risteykseen nähden oli liian suuri. Kaiken lisäksi hänellä ei ollut edes kypärää päässään vaan kuulokkeet, jotka myös haittaavat liikenteen havainnointia, Grönroos summaa. Grönroosin mukaan tilanne tulee taksille pahana yllätyksenä, sillä liikennesääntöjen mukaan vasemman kulman takaa ei pitäisi tulla yhtään ajoneuvoa. –Se, että taksi hidasti risteykseen, oli tytön pelastus. Jos taksi olisi tullut sekuntiakaan aikaisemmin, niin törmäys siinä olisi tullut. Toivon, että video saa ihmiset ajattelemaan, kuinka vaarallista väärään suuntaan ajaminen on. Grönroos kertoo kuulleensa taksia ajavalta tuttavaltaan kolmesta tapauksesta, jossa taksi ja pyöräilijä ovat kolaroineet samassa risteyksessä, kun pyöräilijä on tullut yksisuuntaista katua väärään suuntaan. Grönroosin mukaan kevyellä ja ketterällä ajoneuvolla pyöräilijälle tulee helposti tunne, ettei rike ole yhtä paha, kuin jos autolla ajaisi yksisuuntaista katua väärään suuntaan. Yhtenä syynä liikennerikkeisiin saattavat olla myös raitiotien rakennustyöt, jotka kiristävät Tampereella myös jalankulkijoiden ja pyöräilijöiden hermoja. –Neljän vuoden ratikka- ja muut työmaat ovat kaupunkilaisille paineensietotesti. Ihmiset ovat suivaantuneet, kun he eivät pääse enää kulkemaan vakioreittejään.